Bejaardes kwesbaar; staatsafhanklikheid neem toeArgieffoto: Pixabay Die jaarlikse Tooi Turkoois vir Bejaardes-inisiatief, ŉ maand waartydens kritieke aspekte rakende bejaardesorg uitgelig word, sluit vandag (15 Junie) op die Internasionale dag teen die mishandeling van ouer persone af. “Na ŉ vreugdevolle tydperk waarin die Ons Tuis-aftreeoorde Tooi Turkoois behoorlik gevier en die groothartigheid van Suid-Afrikaners opnuut beleef het, voel dit swaar om hierdie ernstige onderwerp aan te roer. “Bejaardemishandeling is egter ŉ realiteit en die onus rus op elke Suid-Afrikaner om bedag hierop te wees en dit aan te meld. Hierdie mishandeling kan fisiek, emosioneel of finansieel wees,” waarsku Natasha van Tonder, maatskaplike werker van die groep aftreeoorde. Nagenoeg 9% van Suid-Afrika se bevolking bestaan uit persone bo die ouderdom van 60 jaar oud. Luidens Statistieke SA se mees onlangse verslag wat in Maart uitgereik is, het: “Uit bogenoemde statistieke is dit duidelik dat ons bejaardes op soveel terreine kwesbaar is en dikwels in afhanklikheid van ander persone leef. Mishandeling van bejaardes is ŉ groeiende maatskaplike probleem in Suid-Afrika wat skaamteloos in alle gemeenskappe voorkom; ongeag jou ekonomiese, kulturele of geloofstatus,” sê Van Tonder. Terwyl fisieke mishandeling oor die algemeen die maklikste is om te identifiseer en te behandel, is sy spesifiek meer bekommerd oor die sielkundige letsels wat emosionele mishandeling laat. “Ons het al gevalle gehad waar ŉ ouma of ŉ oupa by hul kinders moet woon. Uit frustrasie wat ontstaan, word die ouer persoon soms verbaal verneder en afgekraak as lastig of ŉ nikswerd. “Daar word nie net vir hul gesê hulle is in die pad nie; hul voel in die pad. Hierdie onsigbare emosionele skade word dikwels misgekyk en neem baie lank om te herstel,” verduidelik sy. Om bejaardes van hul pensioenfondse te weerhou, nie hul voorgeskrewe medikasie of aandag aan ander basiese behoeftes te gee nie, kom alles neer op mishandeling. “ŉ Bejaarde se sosiale, ekonomiese, geestelike en gesondheidstoestand word grootliks deur hul huislike omstandighede bepaal. Daarom is dit vir Ons Tuis belangrik om die Internasionale dag teen die mishandeling van ouer persone te huldig en om na die fisieke en emosionele welstand van al ons inwoners om te sien.” Van Tonder maan ter afsluiting dat ŉ mens die verantwoordelike ding moet doen en vroegtydig voorsorg vir jou oudag moet tref om te verseker dat jou ouer jare wel jou goue jare is. Indien lesers bewus is van enige bejaardes wat mishandel word, moet hulle onmiddellik die departement van maatskaplike ontwikkeling of hul naaste polisiestasie daarvan in kennis stel.